Tirsdag eftermiddag gik seks elever fra Aalborg Handelsskole hen og vandt en entreprenør konkurrence i København samt 10.000 kroner foran 700 andre elever og med en masse andre gode idéer. Og det kom som en overraskelse for det nordjyske hold, der egentlig bare var taget til København med håbet om at have en rigtig fed dag sammen. - Vi er mega stolte. Det er helt vildt. Det havde vi overhovedet ikke regnet med, men det har givet os blod på tanden, siger Laura Pedersen fra vinderholdet, der vaar et ud af 38 hold i konkurrencen. Arbejdstøj til store kvinder De har med deres relativt simple idé fundet et hul i markedet. Der mangler nemlig arbejdstøj til plus size kvinder. De kalder det Venus Workwear. - Vi er alle praktiske anlagt, og vi er fem kvinder, som bruger plus size, så vi blev hurtigt enige om idéen. Og som det ser ud nu, kommer der flere og flere kvinder til i erhvervsbranchen, fortæller Laura Pedersen. På et kursus på Aalborg Handelsskole, som kun har varet i fire dage, har de arbejdet intenst med idéen. - Lige nu er der ikke noget komfortabelt tøj til det segment. Det kan man tydeligt mærke. De kvinder, vi har snakket med, er nødt til at gå op i mandestørrelser for at finde noget, der passer, forklarer hun. Engagementet brænder gennem telefonen, når Laura Pedersen fortæller om holdets idé. Selvom de ikke havde regnet med at vinde - og slet ikke med at få penge, er hun ret sikker på, at gruppen vil bruge pengene til at arbejde videre med idéen. For der er noget at komme efter. - Jeg tror, vi vil gå videre med det. Så nu skal vi snakke med nogle fagfolk, siger hun. Peter Karstrøm Vagning er koordinator for iværksætteri på Aalborg Handelsskole og glæder sig over, at forløbet omkring Kickstart-konkurrencen afføder engagement i iværksætteri. - Det er efterhånden et velafprøvet koncept. Det handler om at få eleverne ind i et mindset. De skal være engagerede gribe bolden og gå videre med deres ideer, siger han og uddyber: - Der er både gode og mindre gode ideer. Men om det lykkes afhænger af ens engagement og om man brænder for det. - Og de her elerver har jo bare brændt for det og kan noget særligt med samarbejde.

Opsummering:
Et hold af engagerede handelselever fra Aalborg Handelsskole har vundet en konkurrence og 10.000 kroner for deres idé.